b'\n_START_ARTICLE_\nGozdna \xc5\xbeeleznica na Dona\xc4\x8dki gori in Resniku\n_START_PARAGRAPH_\nGozdna \xc5\xbeeleznica na Dona\xc4\x8dki gori in Reseniku je slu\xc5\xbeila kot prometna pot za prevoz lesa iz gozdov Dona\xc4\x8dke gore in Resenika._NEWLINE_Gozdna \xc5\xbeeleznica se je pri\xc4\x8dela pri velikem skladi\xc5\xa1\xc4\x8du lesa ob cesti Rogatec - \xc5\xbdetale pri zaselku Vrh v ob\xc4\x8dini \xc5\xbdetale. Od zaselka Vrh (426 mnm) se je proga v mnogih zavojih vzpenjala proti Medgoram (522 mnm), prelazu med Dona\xc4\x8dko goro in Resenikom. Tu se je cepila proti zahodu na Dona\xc4\x8dko goro (882 mnm) in proti vzhodu na Resenik (735 mnm)._NEWLINE_Progo so zgradili leta 1924. Njena \xc5\xa1irina ni znana, predvideva pa se, da je bila \xc5\xa1irina tirnic 0,60 m. Celotna dol\xc5\xbeina proge je bila 4 km. Proga je pokrivala gozdove, bogate z bukovim lesom. Na koncu proge proti Reseniku so bila kopi\xc5\xa1\xc4\x8da, kjer so iz manj kakovostnega lesa kuhali oglje in ga prav tako po \xc5\xbeeleznici vozili v dolino._NEWLINE_Proga je obratovala po principu samote\xc5\xbenosti. Prazne vagon\xc4\x8dke so v gozd vlekli konji, od tam pa so se polno nalo\xc5\xbeeni sami spu\xc5\xa1\xc4\x8dali v dolino. Kot povsod na takih progah so tudi tu vsak vagon\xc4\x8dek posebej zavirali zavira\xc4\x8di._NEWLINE_Zaradi nerentabilnosti so progo 1932 ukinili. Po drugi svetovni vojni so traso opu\xc5\xa1\xc4\x8dene gozdne \xc5\xbeeleznice uporabljali za vleko, del trase pa spremenili v gozdno cesto proti Dona\xc4\x8dki gori.'